Jaf urmat de crima intr-un cartier din Bucuresti. O batrana de 93 de ani a fost injunghiata mortal de un hot de 26 de ani, pe care l-a surprins in timp ce ii cotrobaia prin casa dupa lucruri de valoare, in noaptea de Anul Nou.

Ucigasul a fost prins repede de politisti, dupa ce un barbat l-a vazut plin de sange. In aceeasi noapte, politistii s-au confruntat cu doua cazuri de tentative de omor si inca o crima.

Victima locuia in sectorul 6 al Capitalei. Se pare ca hotul a ales casa ei pentru ca are un singur vecin, iar zidul care o inconjoara il ferea de privirile vreunui trecator.

Mai intai, individul a sarit gardul. Nefiind foarte inalt, a ajuns usor in curte. De acolo a intrat in casa inarmat fiind cu un cutit. Cel mai probabil, nu se astepta sa fie cineva inauntru, tinand cont de violenta cu care si-a atacat victima cand aceasta l-a surprins la furat.

"Eu stau acolo, in spate. La 12 noaptea, cand am venit afara, era lumina aprinsa acolo la ea. Era bolnava a avut si o fractura si… mai multe probleme. Mergea intr-un cadru. Inseamna ca e cineva care a stiut de ea, ca de cand stau pe strada asta, din '67, asa ceva nu s-a intamplat", spune un vecin.

"Zona e ok, e luminata. Nu a auzit pana acum sa se intample asa ceva aici, la noi. Chiar raman surprins ca, vedeti, e o zona linistita", este surprins un alt vecin.

Dupa ce i-a luat viata femeii, hotul a iesit in strada unde a fortat usile a doua autoturisme parcate in apropiere. Pe unul dintre ele a reusit sa-l porneasca si a plecat in goana. Dar nu a ajuns prea departe.

Dupa nici un kilometru, talharul a abandonat Loganul furat pe o strada. Cand a coborat din autoturism, un barbat l-a observat. Cand a vazut ca e manjit de sange pe fata si pe haine a sunat repede la politie.

Politistii sectiei 21 l-au reperat pe o alta strada din zona unde incerca din nou sa fure o masina. L-au incatusat si cand l-au vazut plin de sange, dar fara rani, l-au predat procurorilor criminalisti. Judecatorii l-au arestat preventiv pentru 30 de zile si acum va raspunde in fata legii pentru omor calificat, tentativa de talharie, furt si conducere fara permis.

Tot pentru omor va raspunde si o tanara de 21 de ani din Bucuresti, care si-a injunghiat mortal iubitul in urma unui scandal. Si tot in noaptea de Revelion, politistii au fost chemati la alte doua cazuri de tentativa de omor. Vizati sunt o femeie de 37 de ani si un barbat de 74 care vor ajunge si ei in arest.